አሜሪካ ከኢራን የኒዩክሊየር ስምምነት እንዳትወጣ እንግሊዝ ጠየቀች
አሜሪካ ከኢራን የኒዩክሊየር ስምምነት እንዳትወጣ እንግሊዝ ጠየቀች፡፡የእንግሊዝ ውጭ ጉዳይ ሚኒስትር ቦሪስ ጆንሰን በዋሽንግተን ተገኝተው ፕሬዝዳንት ዶናልድ ትራምፕ ከስምምነቱ እንዳይወጡ እያግባቡ ይገኛሉ፡፡እንደአውሮፓውያኑ የዘመን ቀመር በ2015 በተባበሩት መንግስታት ድርጅት የተደረሰውን የኢራን የኒዩክሌር መርሀ ግብርን አስመልክቶ የአሜሪካው ፕሬዝዳንት ዶናልድ ትራምፕ ወደ ስልጣን ከመጡበት ጊዜ አንስተው በተደጋጋሚ ሲተቹ መቆየታቸው የሚታወስ ነው፡፡የኢራን የኒዩክሌር መርሀ ግብር ስምምነትን በተመለከተ አሜሪካ ከስምምነቱ እወጣለሁ ማለቷን ተከትሎ እንግሊዝ፣ፈረንሳይ እና ጀርመን ሀገሪቱ የኢራን የኒዩክሌር ስምምነትን አክብራ እንድትቆይ እና በሀገሪቱ የተጣሉባትን የኢኮኖሚ ማዕቀቦች እንዲነሳላት ቢጠይቁም ፕሬዝዳንት ትራምፕ ግን አሻፈረኝ ማለታቸው ነው የተነገረው፡፡ይህን ተከትሎም የእንግሊዝ የውጭ ጉዳይ ሚኒስትር ቦሪስ ጆንሰን በዋሽንግተን በመገኘት ፕሬዝዳንት ትራምፕ የኢራኑን የኒዩክሌር ስምምነት እርግፍ አድርገው ትተው እንዳይወጡ ሲያግባቡ መቆየታቸውን ነው ቢቢሲ የዘገበው፡፡እንደዘገባው ከሆነ የውጭ ጉዳይ ሚኒስትሩ ቦሪስ ጆንሰን ምንም እንኳን በተመድ የተደረሰው የኢራን የኒዩክሌር ስምምነት ድክመት ቢኖርበትም ጊዜ ልንሰጠው የሚገባ ጉዳይ ነው፣ነገር ግን አሜሪካ ከስምምነቱ እራሷን የምታገል ከሆነ ስህተት ትሰራለች ማለታቸው ነው የተነገረው፡፡ኢራን ግን የምትገነባውን የኒዩክሌር ቴክኖሎጂ እርግፍ አድርጋ ከመተው ይልቅ መጠኑን በመቀነስ እና የተጣሉባት ማዕቀቦችም እንዲቀንሱላት ስትጠይቅ ቆይታለች፡፡ይህ በእንዲህ እንዳለ ብሪታኒያ እና የአውሮፓ አጋር ሀገራት እስካሁኑ ሰዓት ድረስ ፕሬዝዳንት ትራምፕ በኢራን የኒዩክሌር ስምምነት እንዲስማሙ ሲያግባቡ ቢቆዩም ሰውየው ግን በ2015 የተደረገውን ስምምነት አጣጥለውታል፡፡ብሪታኒያ፣ፈረንሳይ እና ጀርመን እንዲሁም ሩሲያ እና ቻይና በዘመነ ኦባማ የተደረሰውን የ2015 የኢራን ኒዩክሌር ስምምነት እንዲፀድቅ እና አሜሪካም ስምምነቱን እንድትቀበል ሲታትሩ ቢቆዩም ፕሬዝዳንት ትራምፕ ግን እስካሁንም ሊቀበሉት አልቻሉም፡፡የብሪታኒያው የውጭ ጉዳይ ሚኒስትር ቦሪስ ጆንሰን ግን ኢራን አሁን ላይ የኒዩክሌር ቴክኖሎጂን በድብቅ እያንቀሳቀሰች እንዳልሆነ በመጠኑም ቢሆን ለማረጋገጥ ችለናል ሲሉ የተደመጡ ሲሆን ጉዳዩን ለማርገብ ብሪታኒያ ከአሜሪካ ፈረንሳይ እና ጀርመን ጋር በጥብቅ እየሰራች መሆኑን ነው የገለፁት፡፡በአሜሪካ የብሪታኒያ አምባሳደር ኪም ዳሮች ለአሜሪካ መገናኛ ብዙሀን በሰጡት ቃለ ምልልስ መሰረት ደግሞ የፕሬዝዳንት ትራምፕን ሀሳብ ለማስቀየር የተወሰኑ የማግባቢያ እርምጃወችን መውሰድ አለብን፣ የተሻለ መፍትሄም ማቅረብ ይኖርብናል ነው ያሉት፡፡ፕሬዝዳንት ትራምፕ ግን ይህንን አጥፊ ስምምነት የፈረሙ ሀገራት የማስተካከያ እርምጃ ካልወሰዱ በቀር አሜሪካ ከስምምነቱ ትወጣለች ነው ያሉት፤፤እንደ ትራምፕ አስተሳሰብ የተደረገው ስምምነት የኢራንን የኒዩክሌር እንቅስቃሴ ይገታ እንደሆን እንጅ ሀገሪቱ የምታመርተውን የባልስቲክ ሚሳኤል አያደናቅፈውም ባይ ናቸው፡፡የጀርመኗ መራሂተ መንግስት አንጌላ ሜርክል ፣የፈረንሳዩ ፕሬዝደንት ኢማኑኤል ማክሮን እና የእንግሊዟ ጠቅላይ ሚኒስትር ቴሬዛሜይ ግን ከተመድ ዋና ፀሀፊ አንቶኒዩ ጉተሬዝ ጋር በመሆን ፕሬዝዳንት ትራምፕ ከስምምነቱ እንዳይወጡ እያስጠነቀቁ ነው፡፡የኢራኑ ፕሬዝዳንት ሀሰን ሮሀኒም አሜሪካ ከስምምነቱ የምትወጣ ከሆነ ታሪካዊ ፀፀት ይገጥማታል ሲሉ ተናግረዋል፡፡ፕሬዝዳንት ሮሀኒ ለሀገራቸው መገናገኛ ብዙሀን በሰጡት ቃል ኢራን ራሷን የመከላከል እቅድ ያላት ሲሆን የአሜሪካን ከስምምነቱ መውጣት እና የሚመጣውን ችግር ለመጋፈጥ ዝግጁ ነን ብለዋል፡፡ (ቢቢሲ)